CELEX: 32019D0028(01)
Language: el
Date: 2019-09-12 00:00:00
Title: Απόφαση (ΕΕ) 2019/1558 της Ευρωπαϊκής Κεντρικής Τράπεζας, της 12ης Σεπτεμβρίου 2019, που τροποποιεί την απόφαση (ΕΕ) 2019/1311 σχετικά με τη τρίτη σειρά στοχευμένων πράξεων πιο μακροπρόθεσμης αναχρηματοδότησης (ΕΚΤ/2019/28)

16.9.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 238/2
               
            
         ΑΠΟΦΑΣΗ (ΕΕ) 2019/1558 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 12ης Σεπτεμβρίου 2019
         που τροποποιεί την απόφαση (ΕΕ) 2019/1311 σχετικά με τη τρίτη σειρά στοχευμένων πράξεων πιο μακροπρόθεσμης αναχρηματοδότησης (ΕΚΤ/2019/28)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2, πρώτη περίπτωση,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, το άρθρο 3.1, το άρθρο 12.1, το άρθρο 18.1 δεύτερη περίπτωση και το άρθρο 34.1 δεύτερη περίπτωση,
         Έχοντας υπόψη την κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014, σχετικά με την εφαρμογή του πλαισίου νομισματικής πολιτικής του Ευρωσυστήματος (κατευθυντήρια γραμμή γενικής τεκμηρίωσης) (ΕΚΤ/2014/60) (1),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 1 παράγραφος 4 της κατευθυντήριας γραμμής (ΕΕ) 2015/510 (ΕΚΤ/2014/60), το διοικητικό συμβούλιο μπορεί οποτεδήποτε να τροποποιεί τα εργαλεία, τα μέσα, τις απαιτήσεις, τα κριτήρια και τις διαδικασίες που αφορούν την εκτέλεση των πράξεων νομισματικής πολιτικής του Ευρωσυστήματος.
                  
               
                     (2)
                  
                  
                     Στις 22 Ιουλίου 2019 το διοικητικό συμβούλιο εξέδωσε την απόφαση (ΕΕ) 2019/1311 της Ευρωπαϊκής Κεντρικής Τράπεζας (ΕΚΤ2019/21) (2), ενεργώντας εντός των ορίων της αποστολής του για διατήρηση της σταθερότητας των τιμών και με στόχο τη διατήρηση ευνοϊκών όρων όσον αφορά τις τραπεζικές χορηγήσεις και τη στήριξη της διευκολυντικής κατεύθυνσης της νομισματικής πολιτικής στα κράτη μέλη με νόμισμα το ευρώ. Η απόφαση αυτή προέβλεπε τη διενέργεια τρίτης σειράς στοχευμένων πράξεων πιο μακροπρόθεσμης αναχρηματοδότησης (ΣΠΠΜΑ-ΙΙΙ) κατά το χρονικό διάστημα μεταξύ Σεπτεμβρίου 2019 και Μαρτίου 2021.
                  
               
                     (3)
                  
                  
                     Στις 12 Σεπτεμβρίου 2019, προκειμένου να διατηρήσει τους ευνοϊκούς όρους των τραπεζικών χορηγήσεων, να διασφαλίσει την ομαλή μετάδοση της νομισματικής πολιτικής στα κράτη μέλη με νόμισμα το ευρώ και να στηρίξει περαιτέρω τη διευκολυντική κατεύθυνση της νομισματικής πολιτικής, το διοικητικό συμβούλιο αποφάσισε να αλλάξει ορισμένες παραμέτρους του πλαισίου διενέργειας ΣΠΠΜΑ-ΙΙΙ, και συγκεκριμένα να αυξήσει τη διάρκεια όλων των πράξεων από δύο σε τρία έτη, να εισαγάγει τη δυνατότητα οικειοθελούς αποπληρωμής και να καταργήσει το περιθώριο 10 μονάδων βάσης με το οποίο προσαυξάνονται κατά περίπτωση το μέσο επιτόκιο των πράξεων κύριας αναχρηματοδότησης (MRO) και το μέσο επιτόκιο της διευκόλυνσης αποδοχής καταθέσεων κατά τη διάρκεια της αντίστοιχης ΣΠΠΜΑ-ΙΙΙ.
                  
               
                     (4)
                  
                  
                     Η παρούσα απόφαση θα πρέπει να τεθεί σε ισχύ χωρίς καθυστέρηση, προκειμένου οι προσαρμοσμένες αυτές παράμετροι να εφαρμοστούν στην πρώτη ΣΠΠΜΑ-ΙΙΙ.
                  
               
                     (5)
                  
                  
                     Για τους λόγους αυτούς η απόφαση (ΕΕ) 2019/1311 (ΕΚΤ/2019/21) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις
            Η απόφαση (ΕΕ) αριθ. 2019/1311 (ΕΚΤ/2019/21) τροποποιείται ως εξής:
            
                        1.
                     
                     
                        στο άρθρο 2 η παράγραφος 2 αντικαθίσταται από το ακόλουθο κείμενο:
                        
                           «2.   Κάθε ΣΠΠΜΑ-III λήγει με την παρέλευση τριών ετών από την ημερομηνία διακανονισμού της, σε ημερομηνία που συμπίπτει με την ημερομηνία διακανονισμού πράξης κύριας αναχρηματοδότησης του Ευρωσυστήματος σύμφωνα με το ενδεικτικό ημερολογιακό πρόγραμμα ΣΠΠΜΑ-III που δημοσιεύεται στον δικτυακό τόπο της ΕΚΤ.»·
                        
                     
                  
                        2.
                     
                     
                        το άρθρο 5 αντικαθίσταται από το ακόλουθο κείμενο:
                        
                           «Άρθρο 5
                           Τόκοι
                           
                              1.   Υπό την επιφύλαξη της παραγράφου 2, το επιτόκιο που εφαρμόζεται στο ποσό δανεισμού στο πλαίσιο κάθε ΣΠΠΜΑ-ΙΙΙ είναι το μέσο επιτόκιο της πράξης κύριας αναχρηματοδότησης κατά τη διάρκεια της αντίστοιχης ΣΠΠΜΑ-ΙΙΙ.
                           
                           
                              2.   Το επιτόκιο δανεισμού συμμετεχόντων, των οποίων οι αποδεκτές καθαρές χορηγήσεις κατά τη δεύτερη περίοδο αναφοράς υπερβαίνουν το όριο αναφοράς καθαρών χορηγήσεων, είναι χαμηλότερο από το επιτόκιο της παραγράφου 1 και μάλιστα μπορεί να είναι το ίδιο χαμηλό με το μέσο επιτόκιο της διευκόλυνσης αποδοχής καταθέσεων κατά τη διάρκεια της αντίστοιχης ΣΠΠΜΑ-III, ανάλογα με την απόκλιση από το όριο αναφοράς ανεξόφλητου υπολοίπου. Οι λεπτομερείς διατάξεις και όροι υπολογισμού προβλέπονται στο παράρτημα I. Το επιτόκιο ανακοινώνεται στους συμμετέχοντες πριν από την πρώτη ημερομηνία πρόωρης αποπληρωμής τον Σεπτέμβριο του 2021, σύμφωνα με το ενδεικτικό ημερολογιακό πρόγραμμα ΣΠΠΜΑ-III που δημοσιεύεται στον δικτυακό τόπο της ΕΚΤ.
                           
                           
                              3.   Η απόκλιση από το όριο αναφοράς ανεξόφλητου υπολοίπου, η τυχόν προκύπτουσα ευνοϊκή προσαρμογή επιτοκίου και τα τελικά επιτόκια ανακοινώνονται στους συμμετέχοντες σύμφωνα με το ενδεικτικό ημερολογιακό πρόγραμμα ΣΠΠΜΑ-III που δημοσιεύεται στον δικτυακό τόπο της ΕΚΤ.
                           
                           
                              4.   Οι τόκοι εξοφλούνται εκ των υστέρων με τη λήξη κάθε ΣΠΠΜΑ-II ή με την πρόωρη αποπληρωμή σύμφωνα με το άρθρο 5α, κατά περίπτωση.
                           
                           
                              5.   Εάν, συνεπεία της λήψης μέτρων αποκατάστασης που διαθέτει η ΕθνΚΤ σύμφωνα με τις οικείες συμβατικές ή κανονιστικές ρυθμίσεις, ο συμμετέχων υποχρεούται να αποπληρώσει τα ανεξόφλητα υπόλοιπα στο πλαίσιο ΣΠΠΜΑ-III πριν από την ανακοίνωση σε αυτόν της απόκλισης από το όριο αναφοράς ανεξόφλητου υπολοίπου και της τυχόν προκύπτουσας ευνοϊκής προσαρμογής επιτοκίου, το εφαρμοστέο επιτόκιο δανεισμού του για κάθε ΣΠΠΜΑ-III είναι το μέσο επιτόκιο της πράξης κύριας αναχρηματοδότησης που εφαρμόζεται κατά τη διάρκεια της οικείας ΣΠΠΜΑ-III έως την ημερομηνία κατά την οποία η ΕθνΚΤ απαιτεί την αποπληρωμή. Εάν απαιτηθεί η εν λόγω αποπληρωμή αφότου κοινοποιηθούν στον συμμετέχοντα η απόκλιση από το όριο αναφοράς ανεξόφλητου υπολοίπου και η τυχόν προκύπτουσα ευνοϊκή προσαρμογή επιτοκίου, το εφαρμοστέο επιτόκιο δανεισμού του για κάθε ΣΠΠΜΑ-III ορίζεται αφού ληφθεί υπόψη η απόκλιση αυτή.»·
                           
                        
                     
                  
                        3.
                     
                     
                        παρεμβάλλεται το ακόλουθο άρθρο 5α:
                        
                           «Άρθρο 5α
                           Πρόωρη αποπληρωμή
                           
                              1.   Με την παρέλευση 24 μηνών από τον διακανονισμό της εκάστοτε ΣΠΠΜΑ-III οι συμμετέχοντες σε αυτή διαθέτουν σε τριμηνιαία βάση τη δυνατότητα διακοπής της ή μείωσης του ποσού της πριν από τη λήξη της.
                           
                           
                              2.   Κάθε ημερομηνία πρόωρης αποπληρωμής πρέπει να συμπίπτει με ημερομηνία διακανονισμού πράξης κύριας αναχρηματοδότησης του Ευρωσυστήματος, όπως ειδικότερα ορίζεται από το Ευρωσύστημα.
                           
                           
                              3.   Προκειμένου να κάνει χρήση της διαδικασίας πρόωρης αποπληρωμής, ο συμμετέχων κοινοποιεί στην οικεία ΕθνΚΤ μία τουλάχιστον εβδομάδα πριν από την ημερομηνία πρόωρης αποπληρωμής την πρόθεσή του να προβεί σε αποπληρωμή βάσει της εν λόγω διαδικασίας κατά τη συγκεκριμένη ημερομηνία.
                           
                           
                              4.   Η κοινοποίηση της παραγράφου 3 καθίσταται δεσμευτική για τον οικείο συμμετέχοντα μία εβδομάδα πριν από τη σχετική ημερομηνία πρόωρης αποπληρωμής. Ο μη διακανονισμός από τον συμμετέχοντα ολόκληρου ή μέρους του οφειλόμενου ποσού βάσει της διαδικασίας πρόωρης αποπληρωμής έως την ημερομηνία αποπληρωμής μπορεί να συνεπάγεται την επιβολή χρηματικής ποινής. Η χρηματική αυτή ποινή υπολογίζεται σύμφωνα με τις διατάξεις του παραρτήματος VII της κατευθυντήριας γραμμής (ΕΕ) 2015/510 (ΕΚΤ/2014/60) και αντιστοιχεί στη χρηματική ποινή που επιβάλλεται σε περιπτώσεις μη συμμόρφωσης αντισυμβαλλόμενου με τις υποχρεώσεις του να παρέχει επαρκή ασφάλεια και να διακανονίζει το κατανεμηθέν σε αυτόν ποσό όσον αφορά τις αντιστρεπτέες συναλλαγές που διενεργούνται για τους σκοπούς της νομισματικής πολιτικής. Η επιβολή χρηματικής ποινής δεν θίγει το δικαίωμα της ΕθνΚΤ να λάβει τα μέτρα αποκατάστασης που προβλέπονται σε περίπτωση επέλευσης γεγονότος αθέτησης υποχρέωσης κατά τα οριζόμενα στο άρθρο 166 της κατευθυντήριας γραμμής (ΕΕ) 2015/510 (ΕΚΤ/2014/60).»·
                           
                        
                     
                  
                        4.
                     
                     
                        στο άρθρο 7 παράγραφος 1 τα στοιχεία β), γ), δ) και ε) αντικαθίστανται από το ακόλουθο κείμενο:
                        
                                    «β)
                                 
                                 
                                    Εάν ο συμμετέχων δεν υποβάλει εμπρόθεσμα στην οικεία ΕθνΚΤ τα αποτελέσματα της αξιολόγησης της πρώτης αναφοράς από τον ελεγκτή, υποχρεούται να αποπληρώσει το σύνολο των ανεξόφλητων ποσών δανεισμού του στο πλαίσιο ΣΠΠΜΑ-III κατά την ημέρα διακανονισμού της επόμενης πράξης κύριας αναχρηματοδότησης με βάση το μέσο επιτόκιο της πράξης κύριας αναχρηματοδότησης κατά τη διάρκεια της αντίστοιχης ΣΠΠΜΑ-III.
                                 
                              
                                    γ)
                                 
                                 
                                    Εάν ο συμμετέχων δεν υποβάλει εμπρόθεσμα στην οικεία ΕθνΚΤ τη δεύτερη αναφορά, στα ποσά δανεισμού του στο πλαίσιο ΣΠΠΜΑ-III εφαρμόζεται το μέσο επιτόκιο της πράξης κύριας αναχρηματοδότησης κατά τη διάρκεια της αντίστοιχης ΣΠΠΜΑ-III και, επιπροσθέτως, χρηματική ποινή ύψους 500 ευρώ ημερησίως έως την υποβολή της δεύτερης αναφοράς, η οποία δεν μπορεί να υπερβεί κατ' ανώτατο όριο το ποσό των 15 000 ευρώ. Το σταδιακά αυξανόμενο ποσό της εν λόγω χρηματικής ποινής καταπίπτει με την περιέλευση της δεύτερης αναφοράς στην ΕθνΚΤ ή με τη συμπλήρωση του ανώτατου ποσοτικού ορίου της, εφόσον εξακολουθεί να μην έχει υποβληθεί η εν λόγω αναφορά.
                                 
                              
                                    δ)
                                 
                                 
                                    Εάν ο συμμετέχων δεν υποβάλει εμπρόθεσμα στην οικεία ΕθνΚΤ τα αποτελέσματα της αξιολόγησης της δεύτερης αναφοράς από τον ελεγκτή, στα ποσά δανεισμού του στο πλαίσιο ΣΠΠΜΑ-III εφαρμόζεται το μέσο επιτόκιο της πράξης κύριας αναχρηματοδότησης κατά τη διάρκεια της αντίστοιχης ΣΠΠΜΑ-III.
                                 
                              
                                    ε)
                                 
                                 
                                    Εάν ο συμμετέχων δεν συμμορφώνεται κατά τα λοιπά με τις υποχρεώσεις του άρθρου 6, παράγραφοι 6 ή 7, στα ποσά δανεισμού του στο πλαίσιο ΣΠΠΜΑ-III εφαρμόζεται το μέσο επιτόκιο της πράξης κύριας αναχρηματοδότησης κατά τη διάρκεια της αντίστοιχης ΣΠΠΜΑ-III.»·
                                 
                              
                  
                        5.
                     
                     
                        στο παράρτημα I, μέρος 3, η τρίτη παράγραφος αντικαθίσταται από το ακόλουθο κείμενο:
                        «Το EX θα στρογγυλοποιείται στα 15 δεκαδικά ψηφία. Όταν το OAB ισούται με μηδέν, το EX θεωρείται ότι ισούται με 2,5.»·
                     
                  
                        6.
                     
                     
                        στο παράρτημα I, μέρος 3, η έκτη παράγραφος αντικαθίσταται από το ακόλουθο κείμενο:
                        «Έστω ότι iri είναι η ευνοϊκή προσαρμογή επιτοκίου, υπολογιζόμενη ως κλάσμα της μέσης διαφοράς μεταξύ του υψηλότερου δυνατού επιτοκίου () και του χαμηλότερου δυνατού επιτοκίου ()· έστω ότι rk είναι το επιτόκιο που εφαρμόζεται στην ΣΠΠΜΑ-ΙΙI k, εκφραζόμενο ως ετήσιο ποσοστό· το iri και το rk καθορίζονται ως εξής:
                        
                                    α)
                                 
                                 
                                    Εάν ο συμμετέχων δεν υπερβαίνει το όριο αναφοράς ανεξόφλητου κατά την 31η Μαρτίου 2021 υπολοίπου αποδεκτών δανείων του, σε όλα τα ποσά δανεισμού του στο πλαίσιο ΣΠΠΜΑ-III εφαρμόζεται επιτόκιο που αντιστοιχεί στο μέσο επιτόκιο MRO κατά τη διάρκεια της αντίστοιχης ΣΠΠΜΑ-III, δηλαδή:
                                    εάν EX ≤ 0, τότε iri = 0 % και
                                 
                              
                                    β)
                                 
                                 
                                    Εάν ο συμμετέχων υπερβαίνει το όριο αναφοράς ανεξόφλητου κατά την 31η Μαρτίου 2021 υπολοίπου αποδεκτών δανείων του κατά τουλάχιστον 2,5 %, σε όλα τα ποσά δανεισμού του στο πλαίσιο ΣΠΠΜΑ-III εφαρμόζεται επιτόκιο που αντιστοιχεί στο μέσο επιτόκιο της διευκόλυνσης αποδοχής καταθέσεων κατά τη διάρκεια της αντίστοιχης ΣΠΠΜΑ-III, δηλαδή:
                                    εάν EX ≤ 2,5, τότε iri = 100 % και
                                 
                              
                                    γ)
                                 
                                 
                                    Εάν ο συμμετέχων υπερβαίνει το όριο αναφοράς ανεξόφλητου κατά την 31η Μαρτίου 2021 υπολοίπου αποδεκτών δανείων κατά λιγότερο από 2,5 %, σε όλα τα ποσά δανεισμού του στο πλαίσιο ΣΠΠΜΑ-III εφαρμόζεται επιτόκιο κλιμακούμενο γραμμικά, ανάλογα με το ποσοστό κατά το οποίο ο ίδιος υπερβαίνει το ως άνω όριο αναφοράς, δηλαδή,
                                    εάν 0 < EX < 2,5, τότε και ».
                                 
                              
                  
         
            Άρθρο 2
            Έναρξη ισχύος
            Η παρούσα απόφαση αρχίζει να ισχύει στις 16 Σεπτεμβρίου 2019.
         
         
            Φρανκφούρτη, 12 Σεπτεμβρίου 2019.
            
               
                  Για το Διοικητικό Συμβούλιο της ΕΚΤ
               
               
                  Ο Πρόεδρος της ΕΚΤ
               
               Mario DRAGHI
            
         
         
            (1)  ΕΕ L 91 της 2.4.2015, σ. 3.
         
            (2)  Απόφαση (ΕΕ) 2019/1311 της Ευρωπαϊκής Κεντρικής Τράπεζας, της 22ας Ιουλίου 2019, σχετικά με την τρίτη σειρά στοχευμένων πράξεων πιο μακροπρόθεσμης αναχρηματοδότησης (ΕΚΤ/2019/21) (ΕΕ L 204 της 2.8.2019, σ. 100).